text: Ny angriber til Sønderjyske
  09 juni 2017 kl. 12.26
  Superligaklubben har for de kommende to sæsoner lejet Mads Hvilsom hos nedrykker Esbjerg FB.
  Kampen om de forreste pladser på Sønderjyskes superligahold bliver i den kommende sæson forstærket efter tilgangen af den nye angriber.
  Sønderjyskes sportschef Hans Jørgen Haysen glæder sig over aftalen med den 24-årige Mads Hvilsom.
  - Mads Hvilsom er en ønskespiller i SønderjyskE, og man kan godt kalde ham for en signaturspiller i forhold til vores DNA og værdier, siger Hans Jørgen Haysen i en pressemeddelelse.
  Mads Hvilsom kom til Esbjerg FB i fjor og har scoret 3 mål i 31 kampen for klubben, der skal spille i 1. division i den kommende sæson.
  - Han har for det første en ydmyg tilgang, og ved, at tingene ikke kommer af sig selv. Han spiller med hjertet, med vilje og arbejdsomhed. Præcis de dyder, som vi værdsætter og står for i SønderjyskE. Vi glæder os rigtig meget til at få ham i action for SønderjyskE, fortæller Hans Jørgen Haysen.
  Det forventes at Mads Hvilsom møder ind sammen med den øvrige spillertrup til sæsonens første træningspas tirsdag den 20. juni i Haderslev Idrætscenter.
  